Primarul Mihai Chirica a făcut unele declaraţii scandaloase despre românii care muncesc în străinătate, ce au stârnit pe bună dreptate controverse în spaţiul public. Edilul şef al Iaşului a vorbit recent la un post TV local despre depopularea satului românesc şi, în context, a făcut trimitere şi la cei care au ales să muncească în străinătate. „S-a decimat satul românesc, tânăra generaţie nu a venit la oraş, tânăra generaţie, din păcate, a părăsit ţara, şi acum îi vezi cum fetele tinere şi frumoase multe dintre ele au ajuns să se prostitueze şi vedeţi cum ştirile se umplu cu români peste tot. Băieţii, săracii, muncesc pe te miri ce că nu-l plătesc ca pe un italian sau ca pe un englez sau ca pe un neamţ sau ca pe un francez, îl plătesc... îl întreabă «Măi, ai diplomă?», «N-am“, «ştii limba franceză?», «Nu», «Câte clase ai?», vezi 8, în cele mai bune cazuri. «Nu am cum să-ţi dau salariul minim din Franţa, ţie am să-ţi dau salariul ăsta, dacă vrei, dacă nu, la revedere!». Şi uite aşa îi transformă în sclavi, iar noi acasă nu mai avem cu ce să ne întreţinem părinţii, bătrânii, şi satele sunt abandonate“, a declarat primarul Chirica. „... Nu mai are cui asfalta. Era o casă aici cu o bătrânică, încă şapte părăsite. Au murit, au plecat, au abandonat, pentru cine să mai faci acum, nici nu mai pentru cine să faci străzi acolo“, a mai spus Chirica, cu referite la un satele din jur.

Bodea: Demisia! La scurt timp după ce afirmaţiile acestuia au fost mediatizate, deputatul PNL Marius Bodea i-a solicitat demisia din funcţie, amintind că, în trecut, ministrul Transporturilor Ioan Rus a demisionat după unele declaraţii asemănătoare. „Dl. Chirica şi-a pierdut complet busola morală, trebuie sa demisioneze imediat. Este inacceptabil ca primarul celui mai mare oraş din România după Bucureşti, cu cei mai mulţi tineri plecaţi la muncă în străinătate, să îi jignească într-un mod atât de grosolan“, a comentat Marius Bodea. Ulterior, într-o declaraţie de presă, primarul Chirica l-a catalogat pe liberal drept „un deputat găunos“. Edilul a reiterat ceea ce a afirmat la postul TV şi a subliniat că, de 20 de ani, este o „depopulare masivă şi îmbătrânire“ a satului românesc. „Lipsa totală de preocupare a statului român, a clasei politice, în general, faţă de generaţia tânără, a făcut ca mulţi dintre tinerii României să pornească în lume foarte puţin pregătiţi pentru viaţă. Aşa se face că o parte dintre ei au devenit victime ale abuzurilor unor indivizi lipsiţi de scrupule, unii dintre ei chiar conaţionali de-ai noştri, care au profitat tocmai de această lipsă de experienţă“, a nuanţat Mihai Chirica. Primarul: E greşit? Primarul a adăugat că nu spune el acest lucru, ci statisticile oficiale, în sensul că „româncele sunt printre cele mai traficate femei din UE, căzând foarte uşor pradă trafican­ţilor de carne vie“. În acelaşi timp, a adăugat Chirica, „tot românii ajung în număr dureros de mare «sclavii» unor angajatori ticăloşi din străină­ta­te“ care le promit locuri de muncă bine plătite şi condiţii excepţionale de trai, dar, atunci când primesc jobul, descoperă „o realitate terifiantă“. „Am spus ceva greşit? Mă fac vinovat că mă preocupă soarta românilor din străinătate, în condiţiile în care Primăria Municipiului Iaşi deţine un departament pentru diaspora extrem de dinamic, probabil cel mai puternic din ţară? Din contră, consider că a venit timpul să nu mai permitem nimănui să ne mai umilească, nici în străinătate, nici acasă, şi să cerem statului român, clasei politice, să intervină rapid şi eficient ori de câte ori sunt dezvăluite astfel de cazuri“, a mai spus Chirica. În final, despre Bodea, primarul a mai spus că este un „parlamentar găunos“, „un parazit al banului public“ şi a denunţat un „patriotism zelos“ al acestuia în urma solicitării liberalului ca edilul să demisioneze.